กระทรวงวิทยาศาสตร์และเทคโนโลยี (จีน)

กระทรวงวิทยาศาสตร์และเทคโนโลยีสาธารณรัฐประชาชนจีน  เป็นหน่วยงานบริหารของคณะกรรมการวิทยาศาสตร์และเทคโนโลยีส่วนกลาง ซึ่งทำหน้าที่ประสานงานกิจกรรมด้านวิทยาศาสตร์และเทคโนโลยีในประเทศ สำนักงานตั้งอยู่ในเขตซีเฉิง ปักกิ่ง
กระทรวงมีหน้าที่รับผิดชอบการกำหนดแนวปฏิบัติและนโยบายที่เกี่ยวข้องสำหรับการพัฒนาวิทยาศาสตร์และเทคโนโลยีในประเทศจีน รวมไปถึงการส่งเสริมการวิจัยพื้นฐานและการวิจัยเฉพาะทางด้านวิทยาศาสตร์และเทคโนโลยี
ประวัติศาสตร์.
หน่วยงานก่อนหน้าของกระทรวงวิทยาศาสตร์และเทคโนโลยีคือคณะกรรมาธิการเทคนิคแห่งชาติ ซึ่งก่อตั้งขึ้นในการประชุมเต็มคณะครั้งที่ 28 ของคณะมนตรีรัฐกิจใน ค.ศ. 1956 ได้ควบรวมกับคณะกรรมการวางแผนวิทยาศาสตร์เพื่อก่อตั้งคณะกรรมการวิทยาศาสตร์และเทคโนโลยีแห่งรัฐใน ค.ศ. 1958 
คณะกรรมการถูกยุบเลิกใน ค.ศ. 1970 แต่ได้รับการจัดตั้งขึ้นใหม่ในเดือนมีนาคม ค.ศ. 1978 คณะกรรมการได้รับการเปลี่ยนชื่อเป็นกระทรวงวิทยาศาสตร์และเทคโนโลยีสาธารณรัฐประชาชนจีนโดยสภาประชาชนแห่งชาติชุดที่ 9 ใน ค.ศ. 1998 
ใน ค.ศ. 2018 สภาประชาชนแห่งชาติอนุมัติการปรับโครงสร้างกระทรวงวิทยาศาสตร์และเทคโนโลยี นำไปสู่การควบรวม ปรับโครงสร้าง หรือยุบเลิก 15 กระทรวง การปรับเปลี่ยนระดับกรมที่สำคัญที่สุดคือการควบรวมมูลนิธิวิทยาศาสตร์ธรรมชาติแห่งชาติจีน (NSFC) เข้ากับกระทรวงวิทยาศาสตร์และเทคโนโลยี NSFC เป็นหน่วยงานให้ทุนวิจัยกึ่งอิสระซึ่งให้ทุนสนับสนุนโครงการวิจัยประมาณ 4.7 พันล้านดอลลาร์สหรัฐแก่โครงการวิจัย 120,000 โครงการใน ค.ศ. 2017 นอกจากนี้ สำนักงานบริหารกิจการผู้เชี่ยวชาญต่างประเทศแห่งรัฐ (SAFEA) ยังถูกควบรวมเข้ากับกระทรวงวิทยาศาสตร์และเทคโนโลยีด้วย การควบรวมหน่วยงานนี้แสดงถึงความตั้งใจของจีนที่จะเพิ่มการลงทุนในการวิจัยร่วมมือระดับโลก 
เมื่อ ค.ศ. 2023 กระทรวงได้รับการปฏิรูปเพิ่มเติม โดยมีการถ่ายความรับผิดชอบหลายประการไปยังหน่วยงานอื่น ๆ กระทรวงจะไม่เข้าร่วมการประเมินและจัดการโครงการวิจัยเฉพาะอีกต่อไป แต่จะทำหน้าที่หลักในการกำกับดูแลและให้คำแนะนำ รวมถึงการกำกับดูแลการดำเนินโครงการวิจัยทางวิทยาศาสตร์และการประเมินผลลัพธ์ของโครงการเหล่านั้น มีการโอนย้ายหน่วยงานต่าง ๆ ไปยังกระทรวงหรือหน่วยงานอื่น ๆ ดังนี้ SAFEA ถูกโอนไปยังกระทรวงทรัพยากรมนุษย์และประกันสังคม ศูนย์พัฒนาเทคโนโลยีชนบทแห่งประเทศจีนถูกโอนไปยังกระทรวงเกษตรและกิจการชนบท ศูนย์พัฒนาเทคโนโลยีชีวภาพแห่งประเทศจีนถูกโอนไปยังคณะกรรมการสุขภาพแห่งชาติ และศูนย์บริหารจัดการวาระที่ 21 แห่งประเทศจีนและศูนย์วิจัยและพัฒนาเทคโนโลยีขั้นสูงถูกจัดให้อยู่ภายใต้มูลนิธิวิทยาศาสตร์ธรรมชาติแห่งชาติจีน
โครงสร้าง.
ตาม "กฎกระทรวงว่าด้วยการจัดสรรหน้าที่ องค์กรภายใน และการจัดคณะทำงานของกระทรวงวิทยาศาสตร์และเทคโนโลยี" กระทรวงวิทยาศาสตร์และเทคโนโลยีมีหน่วยงานดังต่อไปนี้:
ความร่วมมือ.
สหประชาชาติ (UN).
ในเดือนธันวาคม ค.ศ. 2017 กระทรวงวิทยาศาสตร์และเทคโนโลยีของจีนและสำนักงานกิจการเศรษฐกิจและสังคมแห่งสหประชาชาติ (UN DESA) บรรลุความตกลงโดยมีเป้าหมายเพื่อเสริมสร้างการแบ่งปันความรู้ การสร้างศักยภาพและความร่วมมือในการพัฒนาอย่างยั่งยืนระหว่างประเทศต่าง ๆ นอกจากนี้ นายหลิว เจิ้นหมิน รองเลขาธิการกรมกิจการเศรษฐกิจและสังคมแห่งสหประชาชาติ กล่าวว่า DESA และกระทรวงฯ ลงนามในบันทึกความเข้าใจเพื่อส่งเสริมให้ประเทศกำลังพัฒนาทำการวิจัยร่วมกันในด้านเทคโนโลยีสีเขียว
สถาบันวิทยาศาสตร์โลก (TWAS).
ในเดือนกรกฎาคม ค.ศ. 2019 รอแม็ง มูเรนซี ผู้อำนวยการบริหารของ TWAS หารือกับหวัง จื้อกัง รัฐมนตรีว่าการกระทรวงฯ เพื่อพูดคุยเกี่ยวกับประเด็นต่าง ๆ เช่น การร่วมกันส่งเสริมการพัฒนาทางวิทยาศาสตร์ในกลุ่มประเทศโลกใต้ทั่วโลก มูเรนซีกล่าวว่าความสัมพันธ์แบบร่วมมือระหว่างจีนและ TWAS เริ่มต้นเมื่อ 35 ปีที่แล้วในช่วงเริ่มต้นของการก่อตั้ง TWAS และเสนอให้เสริมสร้างการแลกเปลี่ยนและความร่วมมือทางวิทยาศาสตร์กับกระทรวงวิทยาศาสตร์และเทคโนโลยีของจีนให้มากขึ้นในอนาคต
สหภาพยุโรป (EU).
ใน ค.ศ. 2009 กระทรวงวิทยาศาสตร์และเทคโนโลยีของจีนจัดตั้งโครงการความร่วมมือทางวิทยาศาสตร์กับคณะกรรมการยุโรป (CE) โดยมีเป้าหมายในการดำเนินโครงการร่วมกันในด้านการวิจัยทางวิทยาศาสตร์ที่เป็นความสนใจร่วมกัน วันที่ 16 ธันวาคม ค.ศ. 2015 กระทรวงวิทยาศาสตร์และเทคโนโลยีของจีนได้เปิดรับข้อเสนอโครงการวิจัย กระทรวงฯ จะให้เงินสนับสนุน 200 ล้านหยวนต่อปีเพื่อสนับสนุนความร่วมมือระหว่างจีนและพันธมิตรยุโรปในหลากหลายสาขา สาขาวิจัยทางวิทยาศาสตร์หลักที่ได้รับการสนับสนุน ได้แก่ อาหาร เกษตรกรรม เทคโนโลยีชีวภาพ เทคโนโลยีสารสนเทศ อวกาศ พลังงาน สุขภาพ และอื่น ๆ
รัฐบาลออสเตรเลีย.
กองทุนวิจัยวิทยาศาสตร์และออสเตรเลีย-จีน (ACSRF).
กองทุนนี้ได้รับการจัดการร่วมกันโดยกระทรวงวิทยาศาสตร์และเทคโนโลยีของจีนและรัฐบาลออสเตรเลีย และสนับสนุนการความร่วมมือทางวิทยาศาสตร์และเทคโนโลยีเชิงยุทธศาสตร์ระหว่างออสเตรเลียและจีนเป็นหลัก สาขาวิจัยที่มีความสำคัญเป็นลำดับแรกซึ่งได้รับการสนับสนุนจาก ACSRF คือสาขาอาหารและการเกษตร เทคโนโลยีสุขภาพ และพลังงานทดแทน ACSRF จะให้ทุนสนับสนุนการจัดตั้งศูนย์วิจัยร่วม จัดการบรรยายทางวิทยาศาสตร์พิเศษ และดำเนินโครงการแลกเปลี่ยนสำหรับนักวิทยาศาสตร์รุ่นเยาว์
รัฐบาลควีนส์แลนด์.
รัฐบาลควีนส์แลนด์เป็นรัฐแรกในออสเตรเลียที่ลงนามในบันทึกความเข้าใจกับกระทรวงวิทยาศาสตร์และเทคโนโลยีของจีน โดยลงนามครั้งแรกใน ค.ศ. 2008 และต่ออายุใน ค.ศ. 2014 มันครอบคลุมความร่วมมือในด้านเทคโนโลยีพลังงานทดแทน สิ่งแวดล้อม วัสดุขั้นสูง นาโนเทคโนโลยี เกษตรกรรม และอื่น ๆ
สภาวิจัยแห่งชาติแคนาดา.
ในเดือนกุมภาพันธ์ ค.ศ. 2006 ผู้แทนจากสภาวิจัยแห่งชาติแคนาดาและกระทรวงวิทยาศาสตร์และเทคโนโลยีของจีนลงนามในหนังสือแสดงเจตจำนงเพื่อสนับสนุนความร่วมมือและการให้ทุนในการสร้างสรรค์นวัตกรรมทางวิทยาศาสตร์และเทคโนโลยี นายบ็อกดาน โชบานู รองประธานโครงการช่วยเหลือการวิจัยอุตสาหกรรม (Industrial Research Assistance Program) ของสภาวิจัยแห่งชาติแคนาดา กล่าวว่าข้อตกลงนี้เปิดช่องทางให้วิสาหกิจขนาดกลางและขนาดย่อมของแคนาดาสามารถร่วมมือ จัดหาทุน และส่งเสริมธุรกิจร่วมกับคู่ค้าชาวจีน และอธิบายว่าความร่วมมือนี้จะเพิ่มการปรากฏตัวในระดับโลกของบริษัทแคนาดา
กองทุนนวัตกรรมเดนมาร์ก.
ใน ค.ศ. 2020 กระทรวงวิทยาศาสตร์และเทคโนโลยีของจีนและกองทุนนวัตกรรมเดนมาร์กได้ดำเนินความร่วมมือทวิภาคีในด้านแนวทางการพัฒนาเมืองอย่างยั่งยืน ในโครงการนี้ กองทุนนวัตกรรมเดนมาร์กจะจัดสรรเงินทุน 15 ล้านโครเนอเดนมาร์ก และกระทรวงวิทยาศาสตร์และเทคโนโลยีของจีนจะจัดสรรเงินทุน 20 ล้านหยวนเพื่อสนับสนุนโครงการวิจัยนวัตกรรมร่วม 4 ถึง 5 โครงการ ภูมิหลังของความร่วมมือนี้คือทั้งสองฝ่ายต้องการมีส่วนร่วมในการพัฒนาเมืองอย่างยั่งยืน และพื้นที่สำคัญที่ได้รับการจัดสรรเงินทุนคือการเก็บพลังงานและเมืองอัจฉริยะ
โครงการที่สนับสนุน.
การสำรวจโรคไตเรื้อรัง.
การสำรวจนี้เป็นการสำรวจสุขภาพของประชาชนทั่วประเทศซึ่งได้รับการสนับสนุนโดยกระทรวงวิทยาศาสตร์และเทคโนโลยีของจีน และผู้ใหญ่จำนวน 50,500 คนได้รับเชิญให้เข้าร่วมการสำรวจ ภูมิหลังของการสำรวจนี้คือความชุกของโรคไตเรื้อรังในประเทศกำลังพัฒนานั้นค่อนข้างสูง แต่ไม่มีการสำรวจที่เกี่ยวข้องเช่นนี้ในประเทศจีน เพื่อวิเคราะห์ปัจจัยที่เกี่ยวข้องกับโรคไตเรื้อรังโดยเฉพาะ การสำรวจนี้ใช้การถดถอยโลจิสติก 
ผลสำรวจสรุปว่าประมาณการความชุกของโรคไตเรื้อรังในประเทศจีนนั้นใกล้เคียงกับประเทศพัฒนาแล้ว เช่น สหรัฐและนอร์เวย์ อย่างไรก็ตาม ความชุกของโรคไตเรื้อรังระยะที่ 3 และระยะที่ 4 นั้นต่ำกว่าความชุกในสหรัฐและนอร์เวย์ 
นักวิจัยคาดการณ์ว่าอัตราการแพร่หลายของโรคความดันโลหิตสูงและโรคเบาหวานในประเทศจีนเพิ่มขึ้นอย่างรวดเร็วในช่วง 20 ปีที่ผ่านมา ดังนั้น ความชุกของโรคไตเรื้อรังระยะที่ 3 และระยะที่ 4 จะค่อย ๆ เพิ่มขึ้นในทศวรรษหน้า ผลลัพธ์สุดท้ายแสดงให้เห็นว่าโรคไตเรื้อรังได้กลายเป็นหนึ่งในปัญหาสาธารณสุขที่สำคัญที่สุดในประเทศจีน และจำเป็นต้องได้รับความสนใจมากขึ้นในพื้นที่ชนบทที่มีเศรษฐกิจยากจน 
โครงการโลหะวิทยาพื้นผิวพลาสมา.
กระทรวงวิทยาศาสตร์และเทคโนโลยีมีการสนับสนุนที่สอดคล้องกันในการวิจัยวัสดุใน ค.ศ. 2018 ทิศทางการวิจัยหลักของโครงการนี้คือเทคนิคโลหะวิทยาพื้นผิวพลาสมา งานวิจัยได้พัฒนาวัสดุโลหะผสมที่สามารถทนทานต่อข้อกำหนดของการใช้งานในอุตสาหกรรมที่อุณหภูมิสูงกว่า 800 องศาเซลเซียสและมีความต้านทานต่อการเกิดออกซิเดชัน วัสดุโลหะเจือนี้จะช่วยส่งเสริมอุตสาหกรรมการบินและอวกาศและอุตสาหกรรมยานยนต์ของจีน
การพัฒนาพลังงานถ่านหิน.
ตั้งแต่ ค.ศ. 2005 กระทรวงวิทยาศาสตร์และเทคโนโลยีของจีนได้กำหนดทิศทางการพัฒนาหลักของพลังงานแห่งชาติระยะกลางและระยะยาวของจีน คือ อุตสาหกรรมเคมีถ่านหินใหม่ เพื่อลดมลภาวะต่อสิ่งแวดล้อมและการพึ่งพาการนำเข้าน้ำมันดิบ
ก่อน ค.ศ. 2005.
พลังงานส่วนใหญ่ของจีนผลิตขึ้นจากการเผาถ่านหิน วิธีการใช้ถ่านหินแบบนี้จะก่อให้เกิดก๊าซอันตรายจำนวนมาก ซึ่งนำไปสู่การที่เมืองที่มลพิษสูงสุดสิบอันดับแรกของโลกอยู่ในประเทศจีนทั้งหมด และความสูญเสียทางเศรษฐกิจมหาศาล ตั้งแต่ ค.ศ. 2005 เป็นต้นมา ภายใต้ยุทธศาสตร์ของกระทรวงวิทยาศาสตร์และเทคโนโลยี การใช้พลังงานและขนาดอุตสาหกรรมเคมีถ่านหินได้เพิ่มขึ้นทุกปี ยุทธศาสตร์นี้คาดว่าจะช่วยลดมลพิษทางอากาศของจีน และส่งเสริมการใช้ถ่านหินและทรัพยากรอื่น ๆ อย่างมีประสิทธิภาพ รวมถึงปัญหาอื่น ๆ
หลัง ค.ศ. 2010.
บทความที่ตีพิมพ์ในวารสาร Renewable & Sustainable Energy Reviews ใน ค.ศ. 2015 ชี้ให้เห็นว่าการบริโภคและการผลิตพลังงานของจีนใน ค.ศ. 2010 สูงกว่าการคาดการณ์เบื้องต้นของกระทรวงวิทยาศาสตร์และเทคโนโลยีของจีน การบริโภคพลังงานของจีนเติบโตอย่างรวดเร็วจากร้อยละ 6 เป็น 2 ของการบริโภคพลังงานทั่วโลกใน 30 ปี นอกจากนี้ การปล่อยก๊าซคาร์บอนไดออกไซด์ได้เพิ่มขึ้นจากร้อยละ 8 ของทั้งหมดทั่วโลกเป็นร้อยละ 24 ใน 30 ปี ข้อเท็จจริงเหล่านี้พิสูจน์ว่าอุตสาหกรรมเคมีถ่านหินใหม่ที่ส่งเสริมโดยกระทรวงวิทยาศาสตร์และเทคโนโลยีของจีนใน ค.ศ. 2005 ไม่ได้ทำให้จีนหลุดพ้นจากปัญหาต่าง ๆ เช่น การบริโภคพลังงานที่มากเกินไปและมลพิษทางอากาศ เหตุผลหลักที่ทำให้ทิศทางยุทธศาสตร์การพัฒนาพลังงานแห่งชาติผิดพลาดคือกระทรวงวิทยาศาสตร์และเทคโนโลยีของจีนประเมินปริมาณการใช้พลังงานเพื่อการดำรงชีวิตต่อหัวของคนสมัยใหม่ต่ำเกินไป ในบริบทของการพัฒนาเทคโนโลยีขั้นสูง การใช้พลังงานเพื่อการดำรงชีวิตต่อหัวของจีนโดยเฉลี่ยสูงกว่าเมื่อทศวรรษที่แล้วร้อยละ 50
อนาคต.
คาดการณ์ว่ายุทธศาสตร์การพัฒนาพลังงานในอนาคตที่กำหนดโดยกระทรวงวิทยาศาสตร์และเทคโนโลยีของจีนจะประกอบด้วยสามส่วน ได้แก่ การปรับปรุงประสิทธิภาพการใช้พลังงาน การใช้พลังงานที่ไม่ใช่ถ่านหินให้มากขึ้น และการส่งเสริมการอนุรักษ์พลังงานระดับชาติ สำหรับยุทธศาสตร์การพัฒนาพลังงานเฉพาะเจาะจงนั้น กระทรวงวิทยาศาสตร์และเทคโนโลยีของจีนยังไม่ได้ออกแถลงการณ์อย่างเป็นทางการ